আধারের রহস্য অপার! 
জনসংখ্যার থেকে আধার কার্ড গ্রাহকের সংখ্যা বেশি! শতাংশের হিসাবে কোথাও কোথাও তা ছাড়িয়ে গিয়েছে ১০০ শতাংশ। অথচ সকল নাগরিককে এখনও আধার কার্ডের আওতায় আনাই সম্ভব হয়নি! 
তাহলে এই ধাঁধার উত্তর কী? প্রশাসনের একাংশের ব্যাখ্যায়, আপাতদৃষ্টিতে এই ‘অদ্ভুত’ তথ্যের নেপথ্যে রয়েছে সরকারি নথিতে মৃত ব্যক্তির ‘চিরন্তন’ উপস্থিতি। ধরা যাক এ রাজ্যের কথা। আধার নিয়ন্ত্রক সংস্থা ‘ইউআইডিএআই’য়ের তথ্য অনুযায়ী, (১৮ বছর এবং তার ঊর্ধ্বের জনসংখ্যার নিরিখে) আধার-নথির তালিকায় থাকা রাজ্যের ১৯টি জেলার মধ্যে তিনটি জেলায়— দার্জিলিং, কলকাতা এবং উত্তর ২৪ পরগনা, আধার কার্ডের নথিভুক্তিকরণের (এনরোলমেন্ট) অগ্রগতি সন্তোষজনক। ১০০ শতাংশের কাছাকাছি। কিন্তু বাকি ১৬টি জেলায় তা ১০০ শতাংশ ছাপিয়ে গিয়েছে! দক্ষিণ ২৪ পরগনায় আধার নথিভুক্তিকরণের হার ১১২ শতাংশের বেশি। কোচবিহারে তা ১১১ শতাংশের উপরে। মুর্শিদাবাদ এবং মালদহে তা যথাক্রমে ১০৮ এবং ১০৯ শতাংশের বেশি!
আবার জনসংখ্যা ধরে বললে তা আরও মজাদার। যেমন, দক্ষিণ ২৪ পরগনায় ১৮ বছরের ঊর্ধ্বে জনসংখ্যা ৫৭ লক্ষ ৫১ হাজারের কাছাকাছি। কিন্তু আধারে নথিভুক্ত হয়েছেন প্রায় ৬৫ লক্ষ! আবার ওই বয়ঃসীমায় হুগলি জেলার জনসংখ্যা ৪২ লক্ষ ৭০ হাজারের মতো। সে জায়গায় আধার হয়েছে প্রায় ৪৪ লক্ষের! 

এই বিষয়ে অন্যান্য খবর

এই সহজ পদ্ধতিতে ‘লক’ হবে আপনার আধার তথ্য। চুরি করতে পারবে না কেউ



প্রশাসনের একাংশের ব্যাখ্যা, আধার নম্বর তৈরির পরে কারও মৃত্যু হলেও সেই নম্বর নষ্ট হবে না। খাতায়কলমে সংশ্লিষ্ট ব্যক্তির উপস্থিতি থেকে যাবে। সরকারিভাবে মুখ খুলতে না চাইলেও ইউআইডিএআই’য়ের এক আধিকারিক জানান, আধার-নথি থেকে মৃত ব্যক্তির নাম মুছে দেওয়ার কোনও পদ্ধতি নেই। ব্যক্তির আঙুলের ছাপ নিয়ে আধার নথিভুক্তিকরণ করা হয়। ফলে সেই ব্যক্তির মৃত্যু হলে তাঁর হয়ে অন্য কেউ আধার অ্যাকাউন্টের অপব্যবহার করতে পারবেন না। কারণ, সেক্ষেত্রে আঙুল বা চোখের ‘ইম্প্রেশন’ মিলবে না। 
প্রসঙ্গত, সম্প্রতি কেন্দ্রীয় স্বরাষ্ট্রমন্ত্রক জানিয়েছে, আগামী ১ অক্টোবর থেকে মৃত্যুর শংসাপত্র পেতে গেলে মৃত ব্যক্তির আধার নম্বর দিতে হবে। নম্বর না থাকলে তা জানিয়ে হলফনামা দিতে হবে মৃতের আত্মীয়কে।